b'\n_START_ARTICLE_\nOsnovna \xc5\xa1ola Vrhovci\n_START_SECTION_\nZgodovina\n_START_PARAGRAPH_\nNaselje Vrhovci se je v petdesetih letih tako razraslo, da je bilo \xc5\xbee nujno zgraditi osnovno \xc5\xa1olo. Tako so krajani sestavili Gradbeni odbor Vrhovci in leta 1958 odprli 1. etapo gradnje \xc5\xa1ole, ki je potekala v treh etapah. V 2. etapi so dogradili \xc5\xa1e u\xc4\x8dilnici, v katerih se sedaj u\xc4\x8dijo matematiko in sloven\xc5\xa1\xc4\x8dino, v 3. etapi pa \xc5\xa1e novi del \xc5\xa1ole s telovadnico leta 1977. Pred dograditvijo zadnjega dela \xc5\xa1ole je pouk potekal le za u\xc4\x8dence od 1. do 4. razreda. Prva leta obstoja je bilo v razredih tudi po 42 u\xc4\x8dencev, \xc5\xa1ola ni imela telovadnice, telovadba se je odvijala na travniku, v gozdu in v avli. Tik pred izgradnjo novega dela so asfaltirali rokometno in ko\xc5\xa1arka\xc5\xa1ko igri\xc5\xa1\xc4\x8de ter uredili atletski del. \xc5\xa0ola je do\xc5\xbeivela ne\xc5\xa1teto prezidav, tako je dobila u\xc4\x8dilnico za tehni\xc4\x8dni pouk, ravnateljevo stanovanje pa je bilo prezidano v pisarne. _NEWLINE_\xc5\xa0ola je pri\xc5\xa1la v zagato, ko se je v \xc5\xa1olskem okoli\xc5\xa1u pove\xc4\x8dalo naseljevanje. Takrat so od 50 do 60 otrok vozili v dve ljubljanski \xc5\xa1oli. Eno \xc5\xa1olsko leto so imeli na na\xc5\xa1i \xc5\xa1oli celo tri izmene: jutranjo, popoldansko in opoldansko za 1.razrede._NEWLINE_Na \xc5\xa1oli je bilo varstvo uvedeno okoli leta 1970, 2.razredi pa so imeli okoli leta 1975 pouk v vrhov\xc5\xa1kem vrtcu. Do uvedbe avtobusa \xc5\xa1tevilka 14 so se u\xc4\x8ditelji zelo pogosto menjavali. Pred leti je bilo veliko u\xc4\x8dencev s Tr\xc5\xbea\xc5\xa1ke ceste, kasneje pa se je njihovo \xc5\xa1tevilo zmanj\xc5\xa1evalo zaradi mnogo ugodnej\xc5\xa1ih avtobusnih zvez z mestom. Tudi izgradnja nove vi\xc5\xa1ke \xc5\xa1ole na Nano\xc5\xa1ki ulici je povzro\xc4\x8dila odliv u\xc4\x8dencev. Z novim delom Vrhov\xc5\xa1ke \xc5\xa1ole so pridobili prostor za kabinetni pouk in tudi izgradnja nove kuhinje je pomenila veliko pridobitev, kajti to je pomenilo uvedbo toplih malic in kosil. Zadnja pridobitev pa je nastala leta 1983, iz dveh hodnikov in dveh kabinetov je nastala gospodinjska u\xc4\x8dilnica.'